《过邕州昆崙关》
元代·陈孚

昨日过大林关，酸烟毒雾山复山。今日过昆崙关，寒泉怒泻声潺潺。

道傍榕树齐如织，千柯万叶岩崖间。怪藤倒悬一百尺，霜雪不剥皮坚顽。

势如蛟螭夭矫下绝壑，驻马侧视不敢攀。老虺忽何来，眼闪电光尾弯弯。

山童惊颤发卓竖，劝我急勒金鞍还。因思狄天使，貔貅夜度摧狂蛮。

上元灯火杳何处，至今野烧痕斓斑。我虽一书生，袖有青丝纶。

誓将报天子，肯避路险艰。邕州南征士三万，铁甲未解寒痌瘝。

我身七尺不能勇，金符正尔羞苍颜。铁鞭一挥出关去，孔雀飞下沧江湾。

作者简介：陈孚（1259 — 1309）元代学者。字刚中，号勿庵，浙江临海县太平乡石唐里（今白水洋镇松里）人。至元年间，上《大一统赋》，后讲学于河南上蔡书院，为山长，曾任国史院编修、礼部郎中，官至天台路总管府治中。诗文不事雕琢，纪行诗多描摹风土人情，七言古体诗最出色，著有《观光集》、《交州集》等。